[{"text_idx": "#000005", "text": "Prosiect creadigol pobol ifanc sy\u2019n cymryd camau bychain tuag at wella\u2019r hinsawdd"}, {"text_idx": "#000006", "text": "Dechreuodd y prosiect pan nad oedd pobol ifanc yn gallu cymdeithasu yn ystod y cyfnod clo"}, {"text_idx": "#000007", "text": "Mae prosiect gafodd ei sefydlu fel modd i bobol ifanc fynegi eu teimladau o beidio gallu cymdeithasu yn ystod y cyfnod clo bellach yn cymryd camau bychain tuag at wella\u2019r hinsawdd."}, {"text_idx": "#000009", "text": "Mae\u2019r prosiect yn cael ei ariannu drwy gyllid o Gronfa Gymunedol y Loteri."}, {"text_idx": "#000010", "text": "Bwriad gwreiddiol y prosiect oedd helpu plant ysgol uwchradd i ymateb i effaith y cyfnod clo arnyn nhw eu hunain a\u2019r ffactorau oedd yn ei gwneud hi\u2019n fwy anodd iddyn nhw gymdeithasu a\u0302\u2019i gilydd."}, {"text_idx": "#000012", "text": "Yn aml iawn, mewn canolfan gymunedol leol, roedd y bobol ifanc yn cymryd camau bychain trwy gelf a chrefft i wneud gwahaniaeth ym maes newid hinsawdd."}, {"text_idx": "#000013", "text": "Mae\u2019r Prosiect Hinsawdd yn cael ei gyd-redeg gan Fenter Maldwyn fel prosiect Cymraeg i bobol ifanc sy\u2019n byw mewn ardal wledig ddwyieithog."}, {"text_idx": "#000016", "text": "Mae hi\u2019n teimlo bod y bobol ifanc wedi cael budd mawr o\u2019r Prosiect Hinsawdd, wrth iddyn nhw allu dysgu, datblygu, mwynhau a chwarae."}, {"text_idx": "#000018", "text": "\u201cRwyf wedi mynd a\u0302\u2019r ethos o\u2019r cynllun creadigol arweiniol [prosiect arall y bu\u2019n gweithio arno]."}, {"text_idx": "#000024", "text": "Mae Bethan Page yn gweithio efo pobol ifanc yn ei chymuned ei hun, ac mae hi\u2019n dweud bod lles pobol ifanc yn bwysicach na\u2019r celf."}, {"text_idx": "#000025", "text": "\u201cMewn ffordd, nid fy ro\u0302l i yw darparu gweithdai celf, ond i annog y gymuned i wella eu lles, i ymgysylltu gyda\u2019i gilydd,\u201d meddai."}, {"text_idx": "#000029", "text": "\u201cWrth i ni ddod allan o Covid yn 2021, gwnes i ddod fyny efo\u2019r syniad o gynnal prosiect efo plant oedran uwchradd yn yr ardal leol yma, mewn ymateb i\u2019r ffaith fod Covid wedi effeithio ar les pobol ifanc gymaint."}, {"text_idx": "#000030", "text": "\u201cMaen nhw wedi colli allan ar y cyfle i fod efo\u2019u ffrindiau, i ddatblygu sgiliau cymdeithasol."}, {"text_idx": "#000031", "text": "\u201cRoedd wedi effeithio ar les, ac mae\u2019n dal yn cael effaith ar les plant a phobol ifanc hyd yn oed rw\u0302an.\u201d"}, {"text_idx": "#000032", "text": "Gyda phobol ifanc ar da\u0302n eisiau mynd i\u2019r afael a\u0302 newid hinsawdd, gwnaethon nhw lawer o bethau creadigol er mwyn ceisio atebion i\u2019r broblem."}, {"text_idx": "#000033", "text": "\u201cY rheswm mai\u2019r hinsawdd oedd ffocws y prosiect oedd oherwydd roeddwn hefyd wedi bod yn siarad efo rhieni ac efo plant fy hun,\u201d meddai Bethan Page."}, {"text_idx": "#000036", "text": "\u201cHefyd, efo plant a phobol ifanc, roeddwn yn teimlo bod hyn mor galed arnyn nhw i deimlo bod y pwysau i gyd arnyn nhw, o weld beth maen nhw\u2019n ei weld, o ran teimlo bod popeth yn crymblo dan eu llygaid nhw, bod pethau wedi troi jest yn rybish yn y byd."}, {"text_idx": "#000038", "text": "\u201cBeth roeddwn i\u2019n meddwl oedd, drwy brosiect creadigol, y byswn yn gallu helpu lles y plant a phobol ifanc yma."}, {"text_idx": "#000040", "text": "\u201cRoedd prosiect peilot efo 15 o bobol ifanc a chyfarfod mewn canolfan gymunedol yn y pentref."}, {"text_idx": "#000041", "text": "\u201cTri ffocws y prosiect creadigol oedd creadigrwydd, lles a hinsawdd."}, {"text_idx": "#000042", "text": "\u201cYm mhob sesiwn, bydden ni\u2019n ystyried yr hinsawdd a chamau bach fasen ni\u2019n gallu\u2019u cymryd i wneud i\u2019r bobol ifanc deimlo\u2019u bod nhw\u2019n gallu gwneud pethau bach, bo nhw ddim yn teimlo\u2019i fod o\u2019n ddiobaith, bod pethau bach maen nhw\u2019n gallu\u2019u gwneud i helpu\u2019r argyfwng hinsawdd."}, {"text_idx": "#000043", "text": "\u201cYn aml iawn, beth oedd hynny oedd prosiect celf a chrefft ac wedyn fysen ni\u2019n cyfuno neges hinsawdd ynddo fo \u2013 er enghraifft, creu pecynnau blodau gwyllt efo neges newid hinsawdd wedi\u2019i phaentio a\u2019i haddurno ar y pecyn."}, {"text_idx": "#000044", "text": "\u201cWedyn, dosbarthu rheini yn y gymuned i ffrindiau a theulu."}, {"text_idx": "#000045", "text": "\u201cHefyd, gwnaethon ni addurno crysau-T o siop elusen fel bo ni ddim yn prynu rhai newydd, printio arnyn nhw a\u2019u haddurno nhw efo paent ffabrig."}, {"text_idx": "#000046", "text": "\u201cRoedden nhw\u2019n gwisgo\u2019r rheiny, ac roeddem yn dosbarthu lluniau wedyn ar y cyfryngau cymdeithasol."}, {"text_idx": "#000047", "text": "\u201cRoeddem yn dosbarthu a gwasgaru\u2019r negeseuon hinsawdd yma, nid yn unig ymysg ein hunain ond tu allan i\u2019r grw\u0302p yn y gymuned a phawb oedd yn dewis edrych ar y tudalen cyfryngau cymdeithasol."}, {"text_idx": "#000049", "text": "\u201cRoedd llawer o ddulliau creadigol yn cael eu defnyddio, fel pwytho, paentio a bob math o bethau fel yna, ac roeddem yn mynd ar deithiau cerdded hefyd.\u201d"}, {"text_idx": "#000052", "text": "\u201cRhan fawr, bwysig o\u2019r prosiect oedd lles, felly roeddem yn treulio amser tu allan yn cerdded ac yn rhoi briff bach iddyn nhw o dynnu llun o rywbeth oedd yn tynnu eu sylw, rhywbeth maen nhw\u2019n teimlo oedd yn wych am yr amgylchfyd neu rywbeth oedd yn eu poeni nhw,\u201d meddai."}, {"text_idx": "#000053", "text": "\u201cEr enghraifft, efallai y bydden nhw\u2019n tynnu ffotograffau o rywbeth prydferth neu lun o blastig wedi cael ei ddal ar ochr afon leol."}, {"text_idx": "#000055", "text": "\u201cRhan ganolog o\u2019r prosiect oedd bod y bobol ifanc yn cael cyfle i fod efo\u2019i gilydd."}, {"text_idx": "#000056", "text": "\u201cTra roedden nhw\u2019n bod yn greadigol ac yn gwneud y gwaith yma, roedden nhw\u2019n cymysgu efo\u2019i gilydd, yn cael cyfle i dreulio amser yn lleol efo\u2019u ffrindiau ac yn gwneud fyny am y ffaith eu bod nhw wedi colli allan gymaint yn ystod cyfnod Covid.\u201d"}, {"text_idx": "#000057", "text": "Ar yr un pryd, dysgodd y bobol ifanc nifer o sgiliau newydd wrth wneud pethau gwahanol i\u2019r arfer."}, {"text_idx": "#000058", "text": "\u201cTuag at ddiwedd y prosiect peilot, roedd rhai o aelodau hy\u0302n y Prosiect Hinsawdd yn datblygu sgiliau arwain,\u201d meddai."}, {"text_idx": "#000059", "text": "\u201cGwnaethon nhw ddyfeisio\u2019u gweithgaredd eu hunain, a nhw oedd yn arwain honna wedyn."}, {"text_idx": "#000060", "text": "\u201cRoedd pedair ohonyn nhw\u2019n 15-16 oed."}, {"text_idx": "#000061", "text": "\u201cGwnaethon nhw ddyfeisio gweithdy bach lle, os oedden nhw yn mynd i gastell Powys, gan bo ni\u2019n gysylltiedig a\u0302 National Trust Cymru, roedden nhw wedyn yn casglu llawer o flodau a hadau, a phethau fysa\u2019n gallu cael eu gwasgu i wneud gwahanol liwiau inc a phaent."}, {"text_idx": "#000062", "text": "\u201cWedyn, paentio ar wahanol ddarnau o bapur a\u2019u hongian nhw fyny ac addurno\u2019r orangery yng ngerddi Castell Powys."}, {"text_idx": "#000063", "text": "\u201cNid yn unig roedden nhw yn arwain hwnna efo aelodau\u2019r grw\u0302p, ond hefyd efo ymwelwyr a\u0302\u2019r castell, a phlant pobol eraill yn dod mewn a chymryd rhan yn y gweithgaredd hwnnw."}, {"text_idx": "#000065", "text": "Yr artist \u2018cwyrci\u2019 sy\u2019n gwirioni ar gathod ac yn arbrofi a\u0302 bwydydd rhyngwladol\nY Ty\u0302 Blodau lle mae \u201cysbryd Duw yn dod allan\u201d\nLlinos Medi yn cyflwyno\u2019i henw i gynrychioli Ynys Mo\u0302n yn San Steffan\n\u201cFfantasi\u201d yw\u2019r syniad y gallai Cymru annibynnol gydweithio\u2019n agosach a\u0302\u2019r Deyrnas Unedig"}, {"text_idx": "#000075", "text": "Rhowch eich sylw yn y blwch"}]